Neuvoston asetus (EY) N:o 2228/2003, annettu 22 päivänä joulukuuta 2003, Venäjältä peräisin olevan virtsa-aineen (urean) tuontiin sovellettavien polkumyyntitoimenpiteiden välivaiheen osittaisen tarkastelun lopettamisesta



Virallinen lehti nro L 339 , 24/12/2003 s. 0001 - 0002



Neuvoston asetus (EY) N:o 2228/2003, annettu 22 päivänä joulukuuta 2003, Venäjältä peräisin olevan virtsa-aineen (urean) tuontiin sovellettavien polkumyyntitoimenpiteiden välivaiheen osittaisen tarkastelun lopettamisesta EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), jäljempänä "perusasetus", ja erityisesti sen 11 artiklan 3 kohdan, ottaa huomioon komission ehdotuksen, joka on tehty komission kuultua neuvoa-antavaa komiteaa, sekä katsoo seuraavaa: A. MENETTELY 1. Voimassa olevat toimenpiteet (1) Lopullisen polkumyyntitullin käyttöönottamisesta Venäjältä peräisin olevan virtsa-aineen tuonnissa säädettiin 10 päivänä toukokuuta 2001 annetulla neuvoston asetuksella (EY) N:o 901/2001(2). Tullia sovelletaan vähimmäistuontihintaan perustuvana muuttuvana tullina. 2. Vireillepano (2) Komissio ilmoitti 13 päivänä kesäkuuta 2002 Euroopan yhteisöjen virallisessa lehdessä julkaistulla ilmoituksella(3), jäljempänä "tarkastelun vireillepanoa koskeva ilmoitus", panevansa perusasetuksen 11 artiklan 3 kohdan nojalla vireille Venäjältä peräisin olevan virtsa-aineen tuontiin sovellettavien polkumyyntitoimenpiteiden osittaisen välivaiheen tarkastelun. (3) Tarkastelu pantiin vireille komission aloitteesta sovellettavan toimenpiteen muodon, joka on tällä hetkellä vähimmäistuontihinta, asianmukaisuuden tutkimiseksi, koska siinä ei tehdä eroa etuyhteydessä oleville osapuolille ja muille osapuolille suuntautuvan myynnin välillä eikä yhteisöön suuntautuvan ensimmäisen ja sitä seuraavien myyntitapahtumien välillä, ja on ilmeistä, että tämä saattaa aiheuttaa soveltamisongelmia. Näin ollen vaikuttaa siltä, ettei voimassa oleva toimenpide ollut riittävä vastapaino vahinkoa aiheuttavalle polkumyynnille. 3. Tutkimus (4) Komissio antoi menettelyn aloittamisen virallisesti tiedoksi tuojille, käyttäjille, joita asian tiedettiin koskevan, ja niiden järjestöille, sekä asianomaisen viejämaan edustajille ja yhteisön tuottajille. Asianomaisille osapuolille annettiin tilaisuus esittää näkökantansa kirjallisesti ja pyytää saada tulla kuulluiksi tarkastelun vireillepanoa koskevassa ilmoituksessa asetetussa määräajassa. (5) Yksi yhteisön tuottajien järjestö, yksi tuojien järjestö, kaksi käyttäjien järjestöä, yksi käyttäjä ja kymmentä Italian tuojaa, kauppiasta ja käyttäjää edustava yritys esittivät näkökantansa kirjallisesti. Kaikille osapuolille, jotka olivat sitä määräajan kuluessa pyytäneet ja osoittaneet, että niiden kuulemiseen oli olemassa erityisiä syitä, annettiin mahdollisuus tulla kuulluiksi. (6) Komissio hankki ja tarkasti kaikki voimassa olevien toimenpiteiden asianmukaisuuden määrittämistä varten tarpeellisina pitämänsä tiedot. B. TUTKIMUKSEN PÄÄTELMÄT (7) Välivaiheen tarkastelu pantiin vireille, koska tullin kiertämisen riski oli tarpeen välttää. Tällainen tullin kiertäminen voi tapahtua erilaisissa olosuhteissa. Vähimmäistuontihinnan käyttöön ottavien toimenpiteiden kohteena olevat viejät voisivat yhteisöön suuntautuvassa viennissään mahdollisesti laskuttaa vähimmäistuontihintaa korkeamman hinnan ja hyvittää sen tulli-ilmoituksen tekemisen jälkeen tuojien kanssa tehtävällä sopimuksella. Tämä voi tehdä vähimmäistuontihinnasta tehottoman, koska se saattaa merkitä sitä, että asianomaista tuotetta tuodaan yhteisöön edelleen vähimmäistuontihintaa alempaan hintaan. Tämä saattaa johtaa sellaiseen myöhempään jälleenmyyntihintaan yhteisössä, joka estää toimenpiteen aiotun vaikutuksen saavuttamisen eli polkumyynnin vahingollisen vaikutuksen poistamisen. Euroopan tilintarkastustuomioistuimen päätelmissä vuoden 2000 vuosikertomuksessa(4) korostettiin hintakeinottelun huomattavaa vaaraa, kun tullit ovat vähimmäistuontihinnan muodossa. Ongelma pyrittiin ratkaisemaan korvaamalla vähimmäistuontihinta arvotullilla. (8) Vaikka arvotullin katsotaan yleensä soveltuvan paremmin hintakeinottelun välttämiseen, hintakeinottelun vaaran todettiin olevan tässä erityistapauksessa erittäin pieni, koska tuontihinnat ovat itse asiassa yleensä olleet yhtämittaisesti vähimmäistuontihintoja korkeammat jo pidemmän aikaa. Tämän vuoksi viejillä ei ole mitään syytä turvautua johdanto-osan 7 kappaleessa tarkoitettuun hintakeinotteluun säilyttääkseen kilpailukykynsä. Tämä kävi ilmi myös asianomaisten osapuolten, lukuun ottamatta yhteisön tuottajien järjestöä, esittämissä huomautuksissa, joissa todettiin, että toimenpiteen muotoa ei ole syytä muuttaa. (9) Yhteisön tuottajien järjestön mielestä erityistulli soveltuisi paremmin hintakeinottelun vaaran torjumiseen. Sen mielestä myös arvotulli olisi tehokkaampi kuin vähimmäistuontihinta. Todettiin kuitenkin, että käsiteltävänä olevan tapauksen erityisen luonteen vuoksi hintakeinottelun vaara on hyvin pieni. Jos virtsa-ainemarkkinoiden tilanne kuitenkin muuttuu ja komissiolle esitetään näyttöä, että tämä muutos lisää hintakeinottelun vaaraa, asianmukaisiin toimiin voidaan ryhtyä. Komissio tulee kiinnittämään erityistä huomiota Venäjältä peräisin olevan virtsa-aineen tuontihintoihin, ja myös tulliviranomaisia pyydetään kiinnittämään huomiota tähän seikkaan. (10) Tämän vuoksi päätellään, että kyseessä olevan tapauksen erityisen luonteen vuoksi ei tällä hetkellä ole mitään syytä muuttaa Venäjältä peräisin olevaa virtsa-ainetta koskevan toimenpiteen muotoa ja että käynnissä oleva välivaiheen osittainen tarkastelu olisi päätettävä tekemättä muutoksia asetuksella (EY) N:o 901/2001 käyttöönotettuihin polkumyyntitoimenpiteisiin, ON ANTANUT TÄMÄN ASETUKSEN: 1 artikla Päätetään asetuksen (EY) N:o 384/96 11 artiklan 3 kohdan nojalla vireille pantu Venäjältä peräisin olevan virtsa-aineen tuontiin sovellettavien polkumyyntitoimenpiteiden välivaiheen osittainen tarkastelu muuttamatta voimassa olevaa polkumyyntitullia. 2 artikla Tämä asetus tulee voimaan sitä päivää seuraavana päivänä, jona se julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 22 päivänä joulukuuta 2003. Neuvoston puolesta Puheenjohtaja A. Matteoli (1) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s. 1). (2) EYVL L 127, 9.5.2001, s. 11. (3) EYVL C 140, 13.6.2002, s. 5. (4) EYVL C 359, 15.12.2001, s. 1, 1.31 ja 1.35 kappale.